Марина Цветаева
Ще те отнема от всички простори, които влекат…

Превод от руски: Иван Николов, —

chitanka.info

Ще те отнема от всички простори, които влекат,

защото лесът ми е люлка и гроб ще ми бъде лесът,

защото стоя на земята само с единия крак

и както единствено мога — за тебе ще пея пак.

Ще те отнема от всички вечери и времена,

ще те отнема от всички мечове и знамена

и кучето пред вратите ще прогоня в късния час,

защото по-вярна от куче ще ти бъда самата аз.

Ще те отнема накрая от една — от всички жени,

ничия аз ще бъда, ничий и ти остани.

И потрябва ли, в спора последен — не говори! –

от ръцете на Бога ще те отнема дори.

Но докато не дойде време смърт да те сполети –

о, проклятие! — недостъпен оставаш ти:

двете твои крила, загребали въздух, плющят –

защото светът ти е люлка и гроб ще ти бъде — светът.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.